Návrh

VYHLÁŠKA
Úradu geodézie, kartografie a katastra
Slovenskej republiky

z ....................... 2019,

ktorou sa mení a dopĺňa vyhláška Úradu geodézie, kartografie a katastra Slovenskej republiky č. 461/2009 Z. z., ktorou sa vykonáva zákon Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov v znení neskorších predpisov

Úrad geodézie, kartografie a katastra Slovenskej republiky (ďalej len „úrad“) podľa § 80 ods. 1 písm. c) zákona Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov (ďalej len „zákon“) ustanovuje:

Čl. I

Vyhláška Úradu geodézie, kartografie a katastra Slovenskej republiky č. 461/2009 Z. z., ktorou sa vykonáva zákon Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov v znení vyhlášky č. 74/2011 Z. z., vyhlášky č. 87/2013 Z. z. a vyhlášky                     č. 263/2018 Z. z. sa mení a dopĺňa takto:

1.	Slová „podrobný geodetický bod“ vo všetkých tvaroch sa v celom texte vyhlášky nahrádzajú slovami „bod podrobného polohového bodového poľa“ v príslušnom tvare.

2.	V § 22 ods. 1 úvodná veta znie:

„Chránená nehnuteľnosť, iná chránená skutočnosť alebo ich ochranné pásmo (ďalej len „chránená nehnuteľnosť“) sa eviduje“.

3.	§ 22 sa dopĺňa odsekom 5, ktorý znie:

„(5) Chránená nehnuteľnosť sa do katastra zapisuje na základe žiadosti, ktorej prílohou je

a)	rozhodnutie príslušného orgánu o vyhlásení alebo zriadení chránenej nehnuteľnosti; ak nebolo vydané rozhodnutie príslušného orgánu o vyhlásení alebo zriadení chránenej nehnuteľnosti, v žiadosti sa uvedie osobitný predpis, ktorým bola chránená nehnuteľnosť zriadená,
b)	zjednodušený operát geometrického plánu, ak ide o chránené územie alebo chránený predmet,
c)	zoznam zmenených parciel, ak v čase medzi vyhlásením alebo zriadením chránenej nehnuteľnosti a predložením žiadosti na zápis do katastra došlo k zmenám v údajoch v katastri, týkajúcich sa chránenej nehnuteľnosti.“.

4.	Za § 24 sa vkladá § 24a, ktorý znie:

„§ 24a

(1)	Prístupovým miestom na podanie návrhu na začatie katastrálneho konania, návrhu na zápis poznámky a žiadosti na overenie výsledkov geodetických činností (ďalej len „návrh“) v elektronickej podobe je špecializovaný portál úradu.3) 

(2)	Návrh v elektronickej podobe sa podáva prostredníctvom vyplneného elektronického formulára, ktorý je prístupný na špecializovanom portáli úradu.

(3)	Ak je návrh v elektronickej podobe podaný v rozpore s odsekom 1, považuje sa za nedoručený a nemá vplyv na poradie zápisov podľa § 41 ods. 2 zákona. Okresný úrad o tejto skutočnosti vyrozumie odosielateľa. Ak bol za návrh zaplatený správny poplatok, okresný úrad tento poplatok vráti odosielateľovi.“. 

Poznámka pod čiarou k odkazu 3 znie:
„3) § 5 ods. 1 zákona č. 305/2013 Z. z. v znení neskorších predpisov.“.

5.	V § 40 písm. b) znie:

„b) okresnému úradu v sídle kraja“.

6.	V § 54 sa odsek 1 dopĺňa písmenom f), ktoré znie:

„(f) jedno vyhotovenie výsledného operátu o vytýčení hraníc pozemkov vo formáte PDF.“.

7.	V prílohe č. 3 kódy 302 a 304 znejú:

„kód 302 – Prírodný liečivý zdroj alebo prírodný minerálny zdroj
kód 304 – Ochranné pásmo prírodného liečivého zdroja alebo prírodného minerálneho zdroja“.

8.	V prílohe č. 11 sa kód „4“ nahrádza kódmi „41 až 43“, ktoré znejú:

„kód 41 – záložný veriteľ
kód 42 - oprávnený z predkupného práva
kód 43 - oprávnený z vecného bremena“.

Čl. II

Táto vyhláška nadobúda účinnosť 1. októbra 2019.